ประกาศคณะกรรมการกํากับหลักทรัพย์และตลาดหลักทรัพย์ที่ กจ. 5 /2548เรื่อง ข้อกําหนดเกี่ยวกับผู้บริหารของบริษัทที่ออกหลักทรัพย์ โดยที่เป็นการสมควรออกข้อกําหนดกลางเกี่ยวกับลักษณะของผู้บริหารของบริษัทที่ขออนุญาตเสนอขายหลักทรัพย์ต่อประชาชน เพื่อประโยชน์ประกอบการพิจารณาคําขออนุญาตเสนอขายหลักทรัพย์ของบริษัทดังกล่าว โดยดําเนินการภายใต้ระบบข้อมูลรายชื่อผู้บริหาร อันเป็นระบบที่รองรับข้อมูลรายชื่อผู้บริหารที่นําส่งโดยบริษัทจดทะเบียนและบริษัทที่มีหน้าที่จัดทําและส่งรายงานเกี่ยวกับฐานะการเงินและผลการดําเนินงานของบริษัทตามมาตรา 56 ด้วย อาศัยอํานาจตามความในมาตรา 14 และมาตรา 35 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ในประกาศนี้ (1) คําว่า "บริษัทจดทะเบียน" "บริษัทย่อย" "ผู้บริหาร" และ "ผู้มีอํานาจควบคุม" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์ (2) "ระบบข้อมูลรายชื่อผู้บริหาร" หมายความว่า ระบบข้อมูลที่จัดขึ้นโดยสํานักงานภายใต้หลักเกณฑ์ที่กําหนดในประกาศนี้ เพื่อแสดงรายชื่อบุคคลที่เป็นผู้บริหารของบริษัทที่ออกหลักทรัพย์ (3) "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ เมื่อประกาศคณะกรรมการกํากับหลักทรัพย์และตลาดหลักทรัพย์ฉบับใดวางข้อกําหนดให้การพิจารณาลักษณะของผู้บริหารของบริษัทที่ขออนุญาตเสนอขายหลักทรัพย์เป็นองค์ประกอบหนึ่งในการพิจารณาคําขออนุญาตเสนอขายหลักทรัพย์ของบริษัทดังกล่าว การพิจารณาองค์ประกอบดังกล่าวให้อยู่ภายใต้บังคับแห่งประกาศฉบับนี้ ในกรณีที่บริษัทจดทะเบียนหรือบริษัทที่มีหน้าที่จัดทําและส่งรายงานเกี่ยวกับฐานะการเงินและผลการดําเนินงานของบริษัทตามมาตรา 56 บริษัทใด ประสงค์จะนํารายชื่อบุคคลที่เป็นผู้บริหารของบริษัทเข้าสู่ระบบข้อมูลรายชื่อผู้บริหาร ให้การดําเนินการดังกล่าวอยู่ภายใต้บังคับแห่งประกาศนี้ด้วยโดยอนุโลมข้อ ๓ ผู้บริหารของบริษัทที่ออกหลักทรัพย์ต้องไม่มีลักษณะต้องห้ามดังต่อไปนี้ (1) เป็นบุคคลที่ถูกศาลสั่งพิทักษ์ทรัพย์ บุคคลล้มละลาย คนไร้ความสามารถ หรือคนเสมือนไร้ความสามารถ (2) เป็นบุคคลที่มีชื่ออยู่ในบัญชีรายชื่อบุคคลที่ตลาดหลักทรัพย์แห่งประเทศไทยเห็นว่าไม่สมควรเป็นผู้บริหารตามข้อบังคับตลาดหลักทรัพย์แห่งประเทศไทย (3) อยู่ระหว่างถูกกล่าวโทษหรือถูกดําเนินคดีอาญาโดยหน่วยงานที่มีอํานาจตามกฎหมาย ในความผิดเกี่ยวกับการกระทําอันไม่เป็นธรรมเกี่ยวกับการซื้อขายหลักทรัพย์หรือสัญญาซื้อขายล่วงหน้า หรือการบริหารงานที่มีลักษณะเป็นการหลอกลวง ฉ้อฉล หรือทุจริต (4) อยู่ระหว่างระยะเวลาที่กําหนดตามคําสั่งขององค์กรที่มีอํานาจตามกฎหมายต่างประเทศ ห้ามมิให้เป็นผู้บริหารของบริษัท (5) เคยต้องคําพิพากษาถึงที่สุดว่ากระทําความผิดตาม (3) หรือเคยถูกเปรียบเทียบปรับเนื่องจากการกระทําความผิดตาม (3) (6) มีเหตุอันควรเชื่อว่ามีหรือเคยมีพฤติกรรมที่แสดงถึงการประพฤติผิดต่อหน้าที่ที่ต้องปฏิบัติด้วยความระมัดระวัง (duties of care) และซื่อสัตย์สุจริต (duties of loyalty) เพื่อประโยชน์ที่ดีที่สุดของกิจการและผู้ถือหุ้นโดยรวมของกิจการที่ตนเป็นหรือเคยเป็นผู้บริหารหรือผู้มีอํานาจควบคุม หรือมีหรือเคยมีส่วนร่วมหรือสนับสนุนการกระทําดังกล่าวของบุคคลอื่น (7) มีเหตุอันควรเชื่อว่ามีหรือเคยมีพฤติกรรมที่ส่อไปในทางไม่สุจริตหรือฉ้อฉลผู้อื่น หรือมีหรือเคยมีส่วนร่วมหรือสนับสนุนการกระทําดังกล่าวของบุคคลอื่น (8) มีเหตุอันควรเชื่อว่ามีหรือเคยมีพฤติกรรมที่เป็นการกระทําอันไม่เป็นธรรมหรือการเอาเปรียบผู้ลงทุน หรือมีหรือเคยมีส่วนร่วมหรือสนับสนุนการกระทําดังกล่าวของบุคคลอื่น (9) มีเหตุอันควรเชื่อว่ามีหรือเคยมีพฤติกรรมการอําพรางฐานะทางการเงินหรือผลการดําเนินงานที่แท้จริงของบริษัทจดทะเบียนหรือบริษัทที่เคยเสนอขายหลักทรัพย์ต่อประชาชน หรือจงใจแสดงข้อความอันเป็นเท็จในสาระสําคัญหรือปกปิดข้อความจริงอันเป็นสาระสําคัญที่ควรบอกให้แจ้งในเอกสารใด ๆ ที่ต้องเปิดเผยต่อประชาชนหรือต้องยื่นต่อสํานักงานหรือคณะกรรมการ ก.ล.ต. ไม่ว่าจะเป็นการกระทําในนามของตนเองหรือกระทําแทนนิติบุคคลหรือกิจการที่ตนมีอํานาจในการจัดการ หรือมีหรือเคยมีส่วนร่วมหรือสนับสนุนการกระทําดังกล่าวของบุคคลอื่น (10) มีเหตุอันควรเชื่อว่ามีหรือเคยมีพฤติกรรมที่แสดงถึงการละเลยการตรวจสอบดูแลตามสมควรเยี่ยงผู้บริหารหรือผู้มีอํานาจควบคุมของบริษัทจดทะเบียนหรือบริษัทที่เคยเสนอขายหลักทรัพย์ต่อประชาชน ที่ตนเป็นหรือเคยเป็นผู้บริหารหรือผู้มีอํานาจควบคุม หรือบริษัทย่อยของบริษัทดังกล่าว เพื่อมิให้บริษัทฝ่าฝืนหรือปฏิบัติไม่เป็นไปตามกฎหมาย วัตถุประสงค์ และข้อบังคับของบริษัท ตลอดจนมติที่ประชุมผู้ถือหุ้น อันอาจก่อให้เกิดความไม่เชื่อมั่นในตลาดทุนโดยรวม หรือความเสียหายต่อชื่อเสียง ฐานะ หรือการดําเนินธุรกิจของบริษัทนั้นข้อ ๔ ผู้บริหารของบริษัทที่ออกหลักทรัพย์ต้องเป็นบุคคลซึ่งบริษัทได้แจ้งชื่อต่อสํานักงาน และสํานักงานได้แสดงรายชื่อบุคคลนั้นไว้ในระบบข้อมูลรายชื่อผู้บริหารแล้ว สํานักงานจะแสดงรายชื่อผู้บริหารไว้ในระบบข้อมูลรายชื่อผู้บริหารก็ต่อเมื่อไม่ปรากฏข้อเท็จจริงหรือข้อสงสัยใด ๆ ต่อสํานักงานเกี่ยวกับการมีลักษณะต้องห้ามตามข้อ 3 ของบุคคลดังกล่าว แต่ทั้งนี้ การแสดงรายชื่อบุคคลใดไว้ในระบบข้อมูลรายชื่อผู้บริหาร มิได้เป็นการรับรองว่าบุคคลดังกล่าวไม่มีลักษณะต้องห้ามตามข้อ 3ข้อ ๕ ในกรณีที่ปรากฏข้อเท็จจริงว่าบุคคลที่บริษัทแจ้งชื่อเพื่อการนําเข้าสู่ระบบข้อมูลรายชื่อผู้บริหารเป็นบุคคลที่มีลักษณะต้องห้ามตามข้อ 3 และพฤติกรรมอันเป็นลักษณะต้องห้ามดังกล่าวเกิดขึ้นมาแล้วไม่เกินสิบห้าปีนับถึงวันที่แจ้งชื่อต่อสํานักงาน สํานักงานจะปฏิเสธการแสดงรายชื่อไว้ในระบบข้อมูลรายชื่อผู้บริหาร เว้นแต่กรณีที่ลักษณะต้องห้ามดังกล่าวเป็นลักษณะต้องห้ามตามข้อ 3(5) (6) (7) (8) (9) หรือ (10) และข้อเท็จจริงรับฟังได้ว่าพฤติกรรมอันเป็นลักษณะต้องห้ามของบุคคลนั้น มิได้ร้ายแรงถึงขนาดที่ไม่สมควรแสดงรายชื่อบุคคลดังกล่าวไว้ในระบบข้อมูลรายชื่อผู้บริหาร สํานักงานจะใช้ดุลพินิจไม่ยกเหตุอันเป็นลักษณะต้องห้ามในกรณีนั้น มาเป็นเหตุในการปฏิเสธการแสดงรายชื่อผู้บริหารรายดังกล่าวไว้ในระบบข้อมูลรายชื่อผู้บริหารก็ได้ ในการนี้ สํานักงานจะกําหนดเงื่อนไขในการแสดงรายชื่อบุคคลดังกล่าวไว้ในระบบข้อมูลรายชื่อผู้บริหารด้วยก็ได้ ในกรณีที่สํานักงานปฏิเสธการแสดงรายชื่อผู้บริหารไว้ในระบบข้อมูลรายชื่อผู้บริหาร เนื่องจากมีลักษณะต้องห้ามตามข้อ 3(5) (6) (7) (8) (9) หรือ (10) สํานักงานอาจแจ้งให้บริษัทที่ออกหลักทรัพย์และผู้บริหารรายดังกล่าวทราบถึงกําหนดระยะเวลาหรือเงื่อนไขในการพิจารณารับรายชื่อผู้บริหารรายดังกล่าวเพื่อแสดงไว้ในระบบข้อมูลรายชื่อผู้บริหารครั้งต่อไปไว้ด้วยก็ได้ ทั้งนี้ ในกรณีที่เป็นการกําหนดระยะเวลา ระยะเวลาดังกล่าวต้องไม่เกินสิบห้าปีนับแต่วันที่สํานักงานแจ้งปฏิเสธการแสดงรายชื่อผู้บริหารรายดังกล่าวไว้ในระบบข้อมูลรายชื่อผู้บริหาร ในกรณีที่การดําเนินการตามวรรคสองเป็นเหตุให้สํานักงานมีคําสั่งไม่อนุญาตตามคําขออนุญาตเสนอขายหลักทรัพย์ของบริษัทใด สํานักงานจะกําหนดระยะเวลาหรือเงื่อนไขสําหรับการรับพิจารณาคําขออนุญาตเสนอขายหลักทรัพย์ในครั้งต่อไป โดยคํานึงถึงระยะเวลาหรือเงื่อนไขที่กําหนดในวรรคสองด้วยก็ได้ ข้อ ๖ ในระหว่างที่คําขออนุญาตเสนอขายหลักทรัพย์อยู่ระหว่างการพิจารณา หรือระหว่างที่การอนุญาตให้เสนอขายหลักทรัพย์ยังคงมีผล หากผู้บริหารของบริษัทที่ออกหลักทรัพย์มีการเปลี่ยนแปลงจากรายชื่อที่ได้แจ้งชื่อต่อสํานักงาน ให้บริษัทแจ้งการเปลี่ยนแปลงดังกล่าว พร้อมกับการแจ้งรายชื่อผู้บริหารรายใหม่ (ถ้ามี) ต่อสํานักงาน เพื่อให้สํานักงานพิจารณานํารายชื่อดังกล่าวไปแสดงไว้ในระบบข้อมูลรายชื่อผู้บริหารต่อไป เมื่อปรากฎข้อเท็จจริงว่าบริษัทไม่แจ้งข้อมูลการเปลี่ยนแปลงผู้บริหาร หรือมีผู้บริหารรายใหม่ที่สํานักงานจะปฏิเสธการแสดงรายชื่อไว้ในระบบข้อมูลรายชื่อผู้บริหาร ให้สํานักงานมีอํานาจนําข้อเท็จจริงดังกล่าวไปใช้ประกอบการพิจารณาคําขออนุญาตที่ค้างอยู่หรือทบทวนการอนุญาตที่ได้ให้ไว้แล้วสําหรับหลักทรัพย์ในส่วนที่ยังมิได้เสนอขายหรือยังไม่มีผู้จองซื้อก็ได้ข้อ ๗ การแจ้งข้อมูลผู้บริหารของบริษัทที่ออกหลักทรัพย์หรือข้อมูลการเปลี่ยนแปลง ผู้บริหารของบริษัทที่ออกหลักทรัพย์ต่อสํานักงาน ให้เป็นไปตามแบบและวิธีการที่สํานักงานประกากําหนด ข้อ ๘ ในกรณีที่ปรากฏข้อเท็จจริงในภายหลังว่าผู้บริหารรายใดที่มีรายชื่ออยู่ในระบบข้อมูลรายชื่อผู้บริหารมีลักษณะต้องห้ามตามข้อ 3 ให้สํานักงานถอนการแสดงรายชื่อบุคคลนั้นจากระบบข้อมูลรายชื่อผู้บริหาร เว้นแต่ในกรณีที่เป็นลักษณะต้องห้ามตามข้อ 3(5) (6) (7) (8) (9) หรือ (10) ให้สํานักงานมีอํานาจดําเนินการดังนี้ (1) หากพฤติกรรมอันเป็นลักษณะต้องห้ามดังกล่าวเป็นข้อเท็จจริงที่เกิดขึ้นมาแล้วเกินกว่าสิบห้าปีนับถึงวันที่ข้อเท็จจริงปรากฏต่อสํานักงาน สํานักงานจะไม่ยกเหตุอันเป็นลักษณะต้องห้ามในกรณีนั้นมาเป็นเหตุในการถอนการแสดงรายชื่อบุคคลนั้นจากระบบข้อมูลรายชื่อผู้บริหาร หรือ (2) หากพฤติกรรมอันเป็นลักษณะต้องห้ามของบุคคลในกรณีนั้นมิได้มีลักษณะร้ายแรงถึงขนาดที่จะถอนการแสดงรายชื่อบุคคลนั้นจากระบบข้อมูลรายชื่อผู้บริหาร สํานักงานจะแสดงรายชื่อบุคคลดังกล่าวไว้ในระบบข้อมูลรายชื่อผู้บริหารต่อไปก็ได้ ในกรณีเช่นว่านี้ สํานักงานจะกําหนดเงื่อนไขในการแสดงรายชื่อบุคคลดังกล่าวไว้ในระบบข้อมูลรายชื่อผู้บริหารด้วยก็ได้ข้อ ๙ ในกรณีที่สํานักงานถอนการแสดงรายชื่อบุคคลใดจากระบบข้อมูลรายชื่อผู้บริหาร เนื่องจากการมีลักษณะต้องห้ามตามข้อ 3(5) (6) (7) (8) (9) หรือ (10) สํานักงานอาจแจ้งให้บริษัทที่ออกหลักทรัพย์และผู้บริหารรายดังกล่าว ทราบถึงกําหนดระยะเวลาหรือเงื่อนไขในการพิจารณารับรายชื่อผู้บริหารรายดังกล่าวเพื่อแสดงไว้ในระบบข้อมูลรายชื่อผู้บริหารครั้งต่อไปไว้ด้วยก็ได้ ทั้งนี้ ในกรณีที่เป็นการกําหนดระยะเวลา ระยะเวลาดังกล่าวต้องไม่เกินสิบห้าปีนับแต่วันที่สํานักงานแจ้งถอนการแสดงรายชื่อผู้บริหารรายดังกล่าวจากระบบข้อมูลรายชื่อผู้บริหาร ข้อ ๑๐ เพื่อประโยชน์ตามประกาศนี้ ให้สํานักงานจัดให้มีฐานข้อมูลรายชื่อผู้บริหารที่ประชาชนเข้าตรวจดูได้ สํานักงานอาจแจ้งข่าวข้อมูลต่อสาธารณชนเกี่ยวกับการปฏิเสธการแสดงรายชื่อหรือการถอนรายชื่อผู้บริหารจากระบบข้อมูลรายชื่อผู้บริหารของบริษัทที่ออกหลักทรัพย์เนื่องจากมีลักษณะต้องห้าม หรือการกําหนดเงื่อนไขในการแสดงรายชื่อบุคคลดังกล่าวไว้ในระบบข้อมูลรายชื่อผู้บริหารของบริษัทที่ออกหลักทรัพย์ หรือจัดข้อมูลดังกล่าวไว้ให้ประชาชนเข้าตรวจดูได้ อย่างใดอย่างหนึ่งหรือทั้งสองอย่างก็ได้ข้อ ๑๑ เพื่อประโยชน์ตามข้อ 5 และข้อ 8 สํานักงานอาจนําปัจจัยดังต่อไปนี้มาประกอบการพิจารณาในการปฏิเสธหรือถอนการแสดงรายชื่อของบุคคลใดในระบบข้อมูลรายชื่อผู้บริหาร หรือเพื่อกําหนดระยะเวลาหรือเงื่อนไขในการแสดงรายชื่อผู้บริหารรายดังกล่าวไว้ในระบบข้อมูลรายชื่อผู้บริหาร (1) ลักษณะของพฤติกรรมอันเป็นลักษณะต้องห้าม (2) ผลประโยชน์ที่เกี่ยวเนื่องกับพฤติกรรมอันเป็นลักษณะต้องห้าม (3) ระดับความร้ายแรงของผลกระทบหรือความเสียหายต่อบริษัทหรือผู้ถือหุ้นโดยรวม (4) พฤติกรรมอื่นของบุคคลดังกล่าว เช่น การให้ข้อเท็จจริงหรือพยานหลักฐานที่เป็นประโยชน์ต่อการปฏิบัติงานของสํานักงาน การให้ความร่วมมือในการแก้ไขหรือเยียวยาการกระทําที่เกิดขึ้น การปิดบังอําพรางหรือทําลายข้อมูล หรือการให้ข้อมูลเท็จ เป็นต้นข้อ ๑๒ นอกจากเหตุแห่งการมีลักษณะต้องห้ามตามข้อ 3 แล้ว การยกเลิกการแสดงรายชื่อบุคคลไว้ในระบบข้อมูลรายชื่อผู้บริหารให้กระทําได้เมื่อปรากฏข้อเท็จจริงอย่างหนึ่งอย่างใดดังต่อไปนี้ (1) ผู้บริหารตาย (2) ผู้บริหารพ้นจากตําแหน่งหน้าที่ในบริษัทที่ออกหลักทรัพย์ หรือบริษัทซึ่งผู้บริหารดํารงตําแหน่งหรือปฏิบัติหน้าที่ สิ้นสุดหน้าที่ในการจัดทําและส่งรายงานเกี่ยวกับฐานะการเงินและผลการดําเนินงานของบริษัทตามมาตรา 56 เว้นแต่ผู้บริหารรายดังกล่าวยังคงดํารงตําแหน่งหรือปฏิบัติหน้าที่เป็นผู้บริหารของบริษัทอื่นที่ได้แจ้งชื่อผู้บริหารรายนั้นเพื่อแสดงไว้ในระบบข้อมูลรายชื่อผู้บริหารข้อ ๑๓ เพื่อให้การใช้ดุลพินิจสั่งการของสํานักงานตามประกาศนี้มีความชัดเจนและผ่านกระบวนการทบทวนตามสมควร เมื่อปรากฏข้อเท็จจริงใดที่อาจนําไปสู่การปฏิเสธหรือถอนการแสดงรายชื่อของบุคคลใดในระบบข้อมูลรายชื่อผู้บริหาร ก่อนที่สํานักงานจะมีคําวินิจฉัยในเรื่องดังกล่าว สํานักงานต้องเสนอเรื่องต่อคณะกรรมการที่ได้รับมอบหมายเพื่อทําหน้าที่พิจารณาข้อเท็จจริและเสนอความเห็นเกี่ยวกับเรื่องดังกล่าวต่อสํานักงาน ทั้งนี้ ภายใต้กระบวนพิจารณาของคณะกรรมการที่ได้รับมอบหมายจากสํานักงานดังกล่าว อย่างน้อยต้องกําหนดให้มีการแจ้งให้บุคคลที่อาจถูกปฏิเสธหรือถอนการแสดงรายชื่อนั้น ได้ทราบข้อมูลที่เพียงพอเกี่ยวกับข้อสงสัยถึงการมีลักษณะต้องห้ามของบุคคลดังกล่าว และแจ้งสิทธิของบุคคลดังกล่าวในการชี้แจงและนําเสนอพยานหลักฐานเพื่อหักล้างข้อสงสัยนั้น ความในวรรคหนึ่งมิให้ใช้บังคับกับกรณีข้อเท็จจริงที่แสดงถึงการมีลักษณะต้องห้ามตามข้อ 3(1) (2) (3) หรือ (4) หรือกรณีอื่นใดที่สํานักงานเห็นว่าได้ผ่านกระบวนวิธีพิจารณามาเพียงพอแล้ว ข้อ ๑๔ ข้อเท็จจริงใดที่สํานักงานได้นํามาใช้ประกอบการพิจารณากําหนดมาตรการทางปกครองตามข้อ 5 ข้อ 6 และข้อ 8 แล้ว สํานักงานจะนําข้อเท็จจริงดังกล่าวมาสั่งการซ้ําอีกไม่ได้ แต่ทั้งนี้ ไม่กระทบถึงการใช้ข้อเท็จจริงนั้นเป็นปัจจัยประกอบการพิจารณา เพราะบุคคลซึ่งเป็นเหตุแห่งการสั่งการในครั้งก่อนมีพฤติกรรมอันเป็นลักษณะต้องห้ามขึ้นอีกข้อ ๑๕ ประกาศนี้ให้มีผลใช้บังคับตั้งแต่วันที่ 1 มีนาคม พ.ศ. 2548 เป็นต้นไปผู้มีอํานาจลงนาม - ประกาศ ณ วันที่ 17 มกราคม พ.ศ. 2548 (นายสมคิด จาตุศรีพิทักษ์) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์